Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружение на приватни здравствени стоматолошки установи и приватни доктори на дентална медицина – Кавадарци, преку полномошник Жарко И. Ѓорѓиев поднесена против Решение на Стоматолошка комора на Македонија, по предметот Барање за пристап до информации од јавен карактер, на 27.01.2025 година, го донесе следното

**Р Е Ш Е Н И Е**

1. Жалбата изјавена од Здружение на приватни здравствени стоматолошки установи и приватни доктори на дентална медицина – Кавадарци, преку полномошник Жарко И. Ѓорѓиев поднесена против Решението на Стоматолошка комора на Mакедонија со бр.03-1461/2 од 26.12.2024 година, заведена во Агенцијата под бр.08-5 на 13.01.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.03-1461/2 од 26.12.2024 година за точка 1 од Барањето СЕ ПОНИШТУВА.**
3. **Предметот се враќа на повторно постапување пред првостепениот орган, за точка 1 од Барањето на Барателот.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружение на приватни здравствени стоматолошки установи и приватни доктори на дентална медицина – Кавадарци, како што се наведува во Жалбата, на 16.12.2024 година поднело Барање за пристап до информации од јавен карактер до Стоматолошка комора на Македонија, со кое побарало по е-маил да му се достави фотокопија, електронски запис или по е-маил следните информации:

„1. Бараме да ни се достават сите решенија за доделени јавни ингеренции – овластувања на Стоматолошка комора на Македонија од Министерството за здравство од 2012 год. до денес.

2. Бараме да ни бидат доставени сите барања од здруженија кои беа доставени до комисијата за стручни стоматолошки прашања за избор на спроведувачи за континуирана едукација врз база на соопштението на претседателот на стоматолошка комора на Македонија бр.02-763/1 од 10.06.2024.

3. Бараме да ни бидат доставени сите договори и решенија издадени на избрани спроведувачи за континуирана едукација после соопштението на претседателот на стоматолошка комора бр.02-763/1 од 10.06.2024

4. Дали има издадено решенија за спроведувачи и склучени договори со нови спроведувачи со нови здруженија кои аплицирале после утврдениот рок во 2021г. и доколку има на кои здруженија?

5. Дали има склучено договори и издадено решенија на нови здруженија за спроведувачи на континуирана едукација во 2022г. во 2023г. и во 2024г.?

6. Дали Здружението „Асоцијација за едукација на неформално образование БАССМК Куманово“ кое го организираше 26 тиот Басс конгрес одржан на 11-14 Мај 2023 во Скопје беше избрано за спроведувач на континуирана едукација од комисијата за стручни стоматолошки прашања при Стоматолошка комора на Македонија?

7. Дали здружението Асоцијација за едукација и неформално образование БАССМК Куманово кое го организираше 26 тиот Басс конгрес одржан на 11-14 Мај 2023 во Скопје има решение за избран спроведувач и доколку е бараме да ни се достави решението и договорот за истото“.

Постапувајќи по ова Барање, Имателот на информации на 26.12.2024 година донел Решение бр.03-1461/2 со кое Барањето на Барателот се одобрува, во кое е наведено дека е постапено согласно член 20 став 1 и 24 став 1 од Законот за слободен пристап до информации од јавен карактер. Имателот на информации на 30.12.2024 година до Барателот доставил и допис „Достава на барани информации“ бр.03-1461/3, во кој е наведено: „...Ви ги доставуваме бараните информации и одговор на прашањата: 1. Бараните информации (решеније за доделени јавни овластувања) не се информации што во било која форма ги создал имателот на информации, ниту се податоци кои ги генерира Стоматолошката комора на Македонија, туку се информации кои се добиени од друг субјект (Министерството за здравство); 2. Достава на барањата од здруженијата доставени до Комисијата за стручни стоматолошки прашања (во прилог); 3. Достава на решенија и договори издадени на избрани спроведувачи за континуирана стручна едукација (во прилог); 4. Не. 5. Не. 6. Не. 7. Не.“

Незадоволен од Решението на Имателот и дописот „Достава на барани информации“, Барателот на информации на 13.01.2025 година поднесе Жалба до Агенцијата, заведена во архивата на Агенцијата под бр.08-5. Во Жалбата е наведено дека „...добивме, Решение бр.03-1461/2 од 30.12.2024 со кое се одобрува целосно пристапот до бараните информации, но наместо во одговорот да ги добиеме сите информации согласно член 21 став 2 од Законот за слободен пристап....Стоматолошка комора на Македонија одбила т.е не ги доставила Решенијата со кои се доделуваат јавни ингеренции – овластувања од страна на Министерството за здравство со изговор дека истите не ги создала ниту ги генерирала, а истата морала да ги поседува и располага со нив бидејќи извршува јавни овластувања согласно член 261, 262, 263 и 264 од Законот за здравствена заштита.“

Агенцијата со електронски допис бр. 08-5 од 14.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 21.01.2025 година до Агенцијата по електронски пат достави Одговор на жалба бр.03-73/2 од 16.01.2025 година, заведен во Агенцијата под бр.08-5, во кој е наведено: „...Надлежноста за вршење надзор над законитоста на работата на коморите во вршењето ја јавното овластување, согласно одредбите на Законот за здравствената заштита, е на Министерството за здравство и Државниот санитарен и здравствен инспекторат, кои надлежни органи во вршењето на надзор не утврдиле незаконитост во вршење на јавно овластување, особено на начин што Министерството за здравство има издадено соодветни решенија. Од овие причини сметаме дека побараните информации треба да се адресираат до надлежното министерство.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот за точка 1 од Барањето го поништи и предметот го врати на повторно постапување пред првостепениот орган, за точка 1 од Барањето на Барателот,** поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации носи позитивно Решение, врз основа на кое е изготвен допис „Достава на барани информации“ бр.03-1461/3 од 30.12.2024 година, во кој наведува дека: „...(Решенија за доделени јавни овластувања) **не се информации што во било која форма ги создал** имателот на информации, **ниту се податоци кои ги генерира Стоматолошката комора на Македонија, туку се информации кои се добиени од друг субјект (Министерството за здравство)**.“

Во врска со наводите на горенаведниот допис на Имателот на информации дека „не ги создал“ и „ниту се податоци кои ги генерира“ Имателот на информации, Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“ што во конкретниот случај, Имателот на информации доколку само располага со бараната информација е должен да му ја достави бараната информација и да постапи и согласно член 10 став 1 алинеја 1, 8 и 22 од истиот Закон, односно Имателот на информации е должен да ја информира јавноста преку својата интернет страница со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Доколку, Имателот на информации не располага, ниту ја создал бараната информација е должен да постапува по Барањето на Барателот согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето **до имателот** кој според содржината на барањето е имател на информцијата и за тоа да го извести барателот“, односно да го препрати Барањето под точка 1 во рок од 3 (три) дена од денот на приемот до Имателот на информации – Министерството за здравство.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**